༄༅༔ ༔རྡོ་རྗེ་ཕུར་པའི་ལུགས་ཀྱི་སྡེ་བརྒྱད་སྲུང་ཟློག་བཞུགས་སོ༔ ༔

༄༅༔ ༔ཨོ་རྒྱན་པདྨ་འབྱུང་གནས་ཀྱིས༔ བཀའ་དང་དམ་ལ་བཏགས་པ་ཡི༔ སྣང་སྲིད་ལྷ་སྲིན་སྡེ་བརྒྱད་ཀྱིས༔ སྤྱན་སྔར་སྲོག་སྙིང་ཕུལ་བྱེད་པའི༔
རང་རང་བསྲུང་བ་མང་ཡོད་ཀྱང་༔ ཁྱད་པར་སྤྱི་བསྲུང་མན་ངག་འདི༔ དུས་ཀྱི་མཐའ་ལ་ཐུག་པའི་ཚེ༔ སྡེ་བརྒྱད་མ་རུངས་གདུག་རྩུབ་ཅན༔ སེམས་ཅན་ཀུན་ལ་འཚེ་
བྱེད་ཅིང་༔ སྒྲུབ་པ་པོ་ལ་བར་ཆད་འགྱུར༔ དེ་ཕྱིར་བསྲུང་བཟློག་མན་ངག་ནི༔ སྤུ་གྲིའི་སོ་དང་འདྲ་བ་འདི༔ མི་སྤེལ་གཏེར་དུ་སྦ་བར་བྱ༔ ལས་ཅན་གཅིག་དང་འཕྲད་
པར་ཤོག༔ ས་མ་ཡཱ༔ རྒྱ་རྒྱ་རྒྱ༔ འདི་ལ་སྤྱི་དོན་རྣམ་པ་གཉིས༔ སྲུང་བ་བཅའ་དང་རབ་གནས་བྱ༔ རྒྱུན་དུ་བཅང་བའི་མན་ངག་གོ༔ བསྲུང་བ་དག་ལ་རྣམ་གསུམ་

༄༅༔ ༔སྟེ༔ ཕྱི་ནང་གསང་བའི་བསྲུང་བའོ༔ ཕྱི་ལྟར་འཁོར་ལོས་བསྲུང་བ་ནི༔ རྒྱ་ཤོག་གམ་ནི་ཞིང་ལྤགས་ལ༔ རྭ་གཞོབ་རྟ་བོན་མུ་ཟི་སོགས༔
རྫས་སྣ་བཏབ་པའི་སྣག་ཚ་ཡིས༔ གསང་བའི་བསྲུང་བཟློག་འཁོར་ལོ་བྲི༔ དུག་ཁྲག་དཔེ་ཆུང་ལྟ་བུར་བྲི༔ རྡོ་རྗེ་གཞོན་ནུའི་ལྟོ་བ་རུ༔ དྲག་སྔགས་བསྲུང་བཟློག་བྲི་བར་
བྱ༔ གུ་གུལ་གྷི་ཝཾ་གླ་རྩི་དག༔ ཙན་དན་ཤུག་པ་ལྡོང་རོས་བྱུག༔ ནང་ལྟར་རྫས་ཀྱི་བསྲུང་བ་ནི༔ རཱ་ཐ་ཡ་དྷ་ཀ་ལི་དང་༔ ལྟོ་བུར་ཀྲ་རེ་ལྡེ་པོ་དང་༔ ཆུ་ཚིལ་རྩི་བོ་ལ་
སོགས་པའི༔ རྫས་རྣམས་བསགས་ལ་འཁོར་ལོ་དང་༔ བཅས་པ་གུ་གུལ་ནག་པོས་བདུག༔ གསང་བ་སྔགས་ཀྱི་བསྲུང་བ་ནི༔ རང་ཉིད་ཧཱུྃ་ལས་རྡོ་རྗེ་གྱུར༔ དེ་ལས་

རྡོ་རྗེ་གཞོན་ནུའི་སྐུ༔ གསལ་བར་བསྐྱེད་ལ་སྙིང་པོ་བཟླས༔ སྤུ་གྲི་སྔགས་རིང་འབྲུ་ཚུགས་བཟླས༔ ལྕགས་ཕུར་གཅིག་ལ་བསྙེན་ཅིང་སྔགས༔ བཟླས་པའི་འོད་ཟེར་འཕྲོས་པ་ཡིས༔ མདུན་གྱི་འཁོར་ལོ་
དེ་ལ་ཕོག༔ དེ་ཡང་འོད་ཟེར་མཚོན་ཆར་འཁྱིལ༔ རང་དང་འཁོར་ལོ་གཉིས་མེད་གྱུར༔ འོད་ཟེར་མཚོན་ཆའི་ཚྭ་ཚྭ་འཕྲོས༔ གཡས་སུ་འཁོར་བས་དགྲ་བགེགས་གཏུབས༔ གཡོན་དུ་འཁོར་བས་རྡོ་རྗེ་ཡི༔
ར་བ་མེ་དཔུང་འབར་བར་གྱུར༔ མེ་དཔུང་དབུས་ན་རང་ཉིད་ནི༔ གསེར་གྱི་རྡོ་རྗེ་རྩེ་དགུར་བསམ༔ གནོད་བྱེད་རྡུལ་དུ་བརླག་པར་བསམ༔ བཟླས་པ་ཚད་དུ་འཁྱོལ་བ་དང་༔ མི་དམིགས་ལྷ་ཡི་ང་རྒྱལ་
བྱ༔ བཞི་པ་རབ་གནས་བྱ་བ་ནི༔ འཁོར་ལོའི་རྒྱབ་ཏུ་འབྲུ་གསུམ་དང་༔ རྟེན་འབྲེལ་སྙིང་པོ་ཚང་བར་བྲི༔ ངག་ཏུ་བརྒྱ་དང་ཉེར་གཅིག་བཟླས༔ འཁོར་ལོའི་སྔགས་ཀྱང་ཉེར་གཅིག་བརྗོད༔ མེ་ཏོག་
གཏོར་ལ་སྨོན་ལམ་བཏབ༔ ཏིང་འཛིན་ཡེ་ཤེས་སྤྱན་དྲངས་ལ༔ ཕྱག་དང་མཆོད་པ་འབུལ་བྱ་ཞིང༔ འོད་ཟེར་དེ་དག་འཁོར་ལོ་བསམ༔ དར་གྱིས་དྲིལ་ལ་རྫས་དང་བཅས༔ ཡང་ན་ལྕགས་ཀྱི་གའུར་
བཅུག༔ ཡང་ན་མཆན་ཁུང་གཡོན་དུ་བཅིང་༔ ལྔ་པ་རྒྱུན་དུ་བཅང་ཐབས་ནི༔ རང་ཉིད་ལྷའི་ང་རྒྱལ་གྱིས༔ བྱ་བ་སྤྱོད་ལམ་ཅི་བྱེད་ཀྱང་༔ ཏིང་འཛིན་སྔགས་བཅས་དུས་བཞི་འམ༔ དུས་དེར་མ་ཆག་

༄༅༔ ༔གདབ་པར་བྱ༔ དེ་ལྟར་རང་ཉིད་སྤྱད་གྱུར་པས༔ འདྲེ་སྲིན་མ་རུང་ཐམས་ཅད་བཏུལ༔ ལྷའི་དཔུང་ཡང་བཟློག་པར་ངེས༔ དྲག་པོ་སྲུང་བཟློག་མན་ངག་འདི༔ རྣལ་འབྱོར་སྲོག་
མཁར་དཔེ་ཤོག་ཡིན༔ ས་མ་ཡ༔ རྒྱ་རྒྱ་རྒྱ༔ བདག་འདྲ་པདྨ་འབྱུང་གནས་ཀྱིས༔ སྡེ་བརྒྱད་བསྲུང་བཟློག་འཁོར་ལོ་ལ༔ ཕྱི་ནང་གསང་བ་གསུམ་དུ་བསྟན༔ དེ་ལས་རྫས་ཀྱི་བསྲུང་བ་ནི༔ གབ་པའི་
མིང་ཡིག་སྤེལ་བར་བྱ༔ རྭ་གཞོབ་རྟ་བོན་མུ་ཟི་དང་༔ གླ་རྩི་ཤུ་དག་སྤྱང་བྲུན་དང་༔ སྦལ་པ་ཤིང་ཀུན་རྣམ་པ་བརྒྱད༔ བཙན་དང་རྒྱལ་པོ་འཆི་བདག་གཟའ༔ ཀླུ་དང་མ་མོ་གནོད་སྦྱིན་བདུད༔ རིམ་པ་
བཞིན་དུ་ཤེས་པར་བྱ༔ རྫས་གབ་གསང་བའི་མན་ངག་ཡིན༔ གསང་བ་སྔགས་ཀྱི་སྲུང་བ་ནི༔ མཆོག་ཏུ་བསྟན་པ་འདི་ལྟར་ཏེ༔ ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྣན་བཾ་ཧཱུྃ་ཕཊ༔ ཛཿཧཱུྃ་ཨཱ༔ མ་རཀྨོ་ཡཀྨོ་
ཀཱ་ལ་རུ་པ༔ དྲེགས་པའི་སྙིང་རྩ་ལ་ཡཾ་ཡཾ༔ སྲོག་རྩ་ལ་ཡཾ་ཡཾ༔ སྙིང་ལ་ཕྲིལ་ཕྲིལ༔ སྲོག་ལ་ཆུམ་ཆུམ༔ ཙིཏྟ་སྲོག་ལ་ཏུང་ཏུང་༔ སྙིང་ཁྲག་སྲོག་ལ་ཤད་ཤད༔ ཛ་ཐུམ་རིལ་ལི་ལི༔ སྡེ་བརྒྱད་ཀྱི་སྙིང་
ཙེག་ཙེག༔ འུར་འུར༔ ཤིག་ཤིག༔ འགུལ་འགུལ༔ མྱགས་མྱགས༔ སོད་སོད༔ དྷ་ཏི་མ་མ་ཀརྨ་ཤྲཱི་ཀྲཾ་ཀཱ་ར་ཡེ༔ མ་ར་ས་ནི༔ པྲ་མ་དྷ་ན་ཡེ༔ གནོད་བྱེད་ཆེ་གེ་མོ་མ་ར་ཡ་ཧཱུྃ་ཕཊ༔ བཛྲ་ཀཱི་ལི་

ཀཱི་ལ་ཡ༔ བཛྲ་ས་མ་ར་ཛ༔ མ་ར་བཛྲ༔ ཡ་ཏྲི༔ ཀོ་ཏ༔ ནཱ་ག༔ རཀྨོ་ཡཀྴ༔ གྷྲྀ་བ༔ ཡ་མ་ཧ༔ རཾ་ཡཾ་ཁཾ༔ ཀྵ་ཏ་ཤ་ཏྲུཾ༔ མ་ར་ཡ་སོད་བཟློག་བྷྱོ༔ ཞེས་པ་གསང་བའི་དྲག་སྔགས་ཏེ༔ དུས་
བཞིར་བཟླས་ཤིང་ལྷ་གསལ་བཏབ༔ ལྕགས་ཕུར་དག་ལ་བསྙེན་ཅིང་སྔགས༔ གང་གནོད་ལིངྒ་བྱས་ལ་བཏབ༔ གནོད་ཚབ་ཆེ་ན་སྒྲུབ་ཆེན་ལྟར༔ མཚམས་གཅོད་རྟགས་གཏོར་འབྲུབ་ཁུང་བཅའ༔ དེ་
ཡང་བསྲུང་བ་ངེས་པར་ཐུབ༔ དེ་ལྟར་བྱས་ན་གདུག་པའི་ཚོགས༔ བཟླས་པ་ཙམ་གྱིས་རྡུལ་དུ་འགྱུར༔ ཞལ་གདམས་གུད་དུ་གསུངས་པའོ༔ ས་མ་ཡ༔ རྒྱ་རྒྱ་རྒྱ༔ བྱང་ལྕགས་མཛོད་ནས་བྱོན་པའོ༔ སརྦ་
མངྒ་ལཾ།།